DUNAJSKÁ STREDA. S výstavbou novej športovej haly v Dunajskej Strede finišujú. Už od decembra je v skúšobnej prevádzke vykurovanie, povedala pre agentúru SITA vedúca oddelenia výstavby na mestskom úrade Erika Szelle. V týchto dňoch finišujú s ukladaním viacvrstvovej odpruženej podlahy.
Ide o podlahu, aká bola v olympijskej športovej hale v Pekingu. Podľa E. Szelle v týchto dňoch je skúšobne spustená aj vzduchotechnika a elektroinštalačné zariadenia, kompletizujú sa miestnosti, inštalujú tu sanitu. Postupne sa dostáva na svoje definitívne miesto aj vybavenia haly - informačné tabule, bránky, koše.
Skúšobná prevádzka je bezproblémová, preto sa zrejme slávnostné odovzdanie haly môže uskutočniť v plánovanom termíne, teda začiatkom marca. Na slávnostnom otvorení sa má zúčastniť aj predseda Trnavského samosprávneho kraja Tibor Mikuš.
Mestská samospráva v Dunajskej Strede sa rozhodla pre postavenie novej športovej haly po tom, čo sa nepodarilo odkúpiť existujúcu staršiu halu od súkromnej osoby, ktorá ju vlastní. Nová športová hala je konštruovaná pre najrôznejšie loptové hry, vrátane halového futbalu.
Bude v nej 500 miest na sedenie, avšak podľa charakteru loptovej hry a podľa potrieb môžu dočasne kapacitu zvýšiť. Nová športová hala zodpovedá kritériám Európskej únie a sú v nej vytvorené podmienky aj pre športovcov - vozičkárov.